Dr Hegel ischt neabem Fichte ond em Schelling dr wichdigschde Vortretr vom deitscha Idealismus, wo ma manchmol au als Philosophii vo dr Romantik bezeichnet hot. Noch em Hegel seim Syschdem geit's an Weltgoischt, wo ma mit Vorbehalt au mit Gott gleichsetza kâ. Der beherrscht de ganz Gschicht vo dr Menschheit, ond älle grauße Figura, wo do dren gwirgt hend ond no wirget, send bloß deam seine Wergzeig. Dia fihret em Weltgoischt sein Willa aus, ohne dass-se dees merget. De ganz Weltgschicht lauft ab noch ma beschdimda Syschdem: A These gebiirt a Antthese ond us deane zwoi entstoht a Synthese. Dui wuud wiidr zo-ra nuia These, ond so goht's emmr weidr, bis dr Weltgoischt an sei Ziil kommt. So ebbes hoißt mr Dialektik, ond s Ziil isch de sittlich Freiheit.